Nye Borgerlige får nu en repræsentant i landets andenstørste by. Efter at have sagt farvel til Liberal Alliance har byrådsmedlem Lars Boje Mathiesen fra Aarhus i går meldt sig ind i Nye Borgerlige.

»I Nye Borgerlige har jeg fundet et parti, som endnu mere end Liberal Alliance repræsenterer den politik, som jeg altid har stået for og lagt for dagen i byrådet, så jeg skal ikke ændre mig politisk«, siger han.

I sidste uge kom det frem, at Lars Boje Mathiesen har meldt sig ud af Liberal Alliance. Det skete efter, at kredsbestyrelsen i Østjylland havde besluttet, at han ikke skulle være partiets kandidat til Folketinget, sådan som han ellers gerne selv ville det.